Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την προστασία των πεζών και άλλων ανεπαρκώς προστατευόμενων χρηστών των οδών στην περίπτωση σύγκρουσης με μηχανοκίνητο όχημα και για την τροποποίηση της οδηγίας 70/156/EΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ

Τουλάχιστον 8.000 πεζοί και ποδηλάτες χάνουν τη ζωή τους και άλλοι 300.000 τραυματίζονται σε τροχαία ατυχήματα στην Κοινότητα. Η παρούσα πρόταση στοχεύει στη μείωση των θανάτων και των τραυματισμών πεζών που οφείλονται σε τροχαία ατυχήματα μέσω της βελτίωσης των πρόσθιων δομών των οχημάτων. Η πρόταση καθορίζει απαιτήσεις για την κατασκευή των μηχανοκίνητων οχημάτων με σκοπό τη βελτίωση της προστασίας των πεζών και άλλων χρηστών των οδών μέσω της μείωσης της σοβαρότητας των τραυματισμών σε περίπτωση σύγκρουσης με μηχανοκίνητο όχημα. Τα πρόσθια τμήματα των μηχανοκίνητων οχημάτων πρέπει να κατασκευάζονται κατά τρόπο ώστε, σε περίπτωση σύγκρουσης, να μην γίνεται υπέρβαση ορισμένων οριακών τιμών.

Τα προτεινόμενα μέτρα εφαρμόζονται σε επιβατικά οχήματα και ελαφρά φορτηγά. Επειδή η κατασκευή των επιβατικών οχημάτων καλύπτεται από την κοινοτική νομοθεσία με βάση το σύστημα έγκρισης ΕΚ τύπου οχήματος που θεσπίζεται με την οδηγία 70/156/EΟΚ, όπως τροποποιήθηκε, τα προτεινόμενα μέτρα θα ενσωματωθούν στο εν λόγω σύστημα.

2. ΝΟΜΙΚΗ ΒΑΣΗ

Με την παρούσα πρόταση καθορίζονται εναρμονισμένες τεχνικές απαιτήσεις για την έγκριση τύπου των μηχανοκίνητων οχημάτων όσον αφορά την ασφάλεια των πεζών. Η ύπαρξη εναρμονισμένων κανόνων είναι απαραίτητη για τη διασφάλιση της ομαλής λειτουργίας της εσωτερικής αγοράς στον εν λόγω τομέα. Κατά συνέπεια, η παρούσα πρόταση βασίζεται στο άρθρο 95 της συνθήκης για την ίδρυση της Ευρωπαϊκής Κοινότητας.

3. ΚΑΝΟΝΙΣΤΙΚΗ ΠΡΟΣΕΓΓΙΣΗ

Η Επιτροπή στη διάρκεια του 2001 ολοκλήρωσε με επιτυχία έναν κύκλο διαπραγματεύσεων με τις ενώσεις που εκπροσωπούν την ευρωπαϊκή, ιαπωνική και κορεατική αυτοκινητοβιομηχανία (ACEA, JAMΑ και ΚΑΜΑ), όσον αφορά την ανάληψη δέσμευσης εκ μέρους της βιομηχανίας για την εισαγωγή μέτρων με σκοπό την ενίσχυση της προστασίας των πεζών. Τα οχήματα των ΗΠΑ που πωλούνται στην Κοινότητα καλύπτονται, επίσης, από τη δέσμευση ACEA. Η δέσμευση της βιομηχανίας παρουσιάστηκε σε ανακοίνωση που υπέβαλε η Επιτροπή στο Συμβούλιο και στο Ευρωπαϊκό Κοινοβούλιο στις 11 Ιουλίου 2001 [1], στην οποία τους καλούσε να διατυπώσουν τη γνώμη τους.

[1] COM(2001)389 τελικό

Η Επιτροπή ανέβαλε την τελική απόφαση για την αποδοχή της δέσμευσης της βιομηχανίας ή την πρόταση νομοθετικής ρύθμισης με βάση τη δέσμευση, έως ότου ολοκληρωθούν οι διαβουλεύσεις με το Ευρωπαϊκό Κοινοβούλιο και το Συμβούλιο.

Η Επιτροπή, σε συνέχεια των διαβουλεύσεων με το Ευρωπαϊκό Κοινοβούλιο [2] και το Συμβούλιο [3], αποφάσισε, τον Ιούνιο 2002, να προτείνει νομοθετική ρύθμιση για τον καθορισμό των κυριότερων στόχων και των θεμελιωδών τεχνικών διατάξεων που πρέπει να πληρούνται.

[2] Ψήφισμα της 13.06.2002.

[3] Συμπεράσματα του Συμβουλίου "Εσωτερική Αγορά" της 26.11.2001.

Συνεπώς, η παρούσα πρόταση καθορίζει τις βασικές απαιτήσεις που πρέπει να πληρούνται κατά τον σχεδιασμό των πρόσθιων τμημάτων των μηχανοκίνητων οχημάτων όσον αφορά την προστασία των πεζών. Θα εφαρμόζονται σε όλα τα νέα οχήματα και ελαφρά φορτηγά που διατίθενται στην αγορά της Κοινότητας. Οι απαιτήσεις, που βασίζονται στη δέσμευση της βιομηχανίας, παρουσιάζονται στο παράρτημα Ι υπό τη μορφή διαφόρων δοκιμών και οριακών τιμών.

Η πρόταση παρέχει ένα τυπικό πλαίσιο για τα σχετικά τμήματα της δέσμευσης που ανέλαβε η βιομηχανία, παρέχοντας κατά τον τρόπο αυτό ασφάλεια δικαίου όσον αφορά την εφαρμογή μέτρων που αποσκοπούν στην προστασία των πεζών σε περίπτωση τροχαίων ατυχημάτων. Επιπλέον, η προτεινόμενη οδηγία συνεπάγεται την ενσωμάτωση των απαιτήσεων στο σύστημα έγκρισης ΕΚ τύπου και κατ'επέκταση τη συμμετοχή των αρχών των κρατών μελών στην εφαρμογή των νομικών διατάξεων. Το Συμβούλιο και το Ευρωπαϊκό Κοινοβούλιο δήλωσαν ότι προκρίνουν τη συμμετοχή των αρμοδίων για τις εγκρίσεις αρχών στη διαδικασία εφαρμογής των απαιτούμενων μέτρων.

Οι προτεινόμενες βασικές απαιτήσεις θα υποβάλλονται σε δοκιμές με βάση τις αναλυτικές προδιαγραφές που θα καθορίσει η Επιτροπή σε απόφασή της. Κατά τον τρόπο αυτό, η οδηγία δεν επιβαρύνεται με πολύπλοκες τεχνικές λεπτομέρειες.

4. ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ

Aπό τα στατιστικά στοιχεία τροχαίων ατυχημάτων προκύπτει ότι ένα σημαντικό ποσοστό τραυματισμών αφορούν πεζούς και ποδηλάτες που τραυματίζονται ως αποτέλεσμα της επαφής τους με κινούμενο όχημα, ειδικά δε με τις πρόσθιες δομές των επιβατικών αυτοκινήτων. Τα περισσότερα ατυχήματα συμβαίνουν σε αστικές περιοχές όπου μπορούν να επέλθουν σοβαροί ή και θανάσιμοι τραυματισμοί σε σχετικά χαμηλές ταχύτητες, ιδίως δε στην περίπτωση μικρών παιδιών.

Ωστόσο, υπάρχει περιθώριο περιορισμού της σοβαρότητας των τραυματισμών μέσω της βελτίωσης των πρόσθιων δομών των οχημάτων. Από μία ορισμένη ταχύτητα και άνω το περιθώριο μείωσης παρόμοιων τραυματισμών είναι μικρό όμως, σε ταχύτητες κάτω των 40 km/h περίπου, υπάρχει δυνατότητα σημαντικής μείωσης της σοβαρότητας των τραυματισμών πεζών που οφείλονται σε μετωπική σύγκρουση με επιβατικά αυτοκίνητα ή ελαφρά φορτηγά οχήματα.

Οι διατάξεις της εν λόγω πρότασης βασίζονται στην επιστημονική εργασία που διεξήγαγε η ομάδα εργασίας 17 της Ευρωπαϊκής Επιτροπής για την ενισχυμένη ασφάλεια των οχημάτων (EEVC) και το Κοινό Κέντρο Ερευνών της Ευρωπαϊκής Επιτροπής.

Τα μηχανοκίνητα οχήματα (επιβατικά αυτοκίνητα και ελαφρά φορτηγά), προκειμένου να συμμορφώνονται με τις προτεινόμενες οριακές τιμές, πρέπει να υποβάλλονται σε μία σειρά δοκιμών. Σε μία πρώτη φάση, με αφετηρία το 2005, τα οχήματα θα πρέπει να υποβάλλονται σε δύο δοκιμές που αφορούν την προστασία από τραυματισμούς της κεφαλής και των κνημών. Σε μία δεύτερη φάση, με αφετηρία το 2010, θα απαιτηθεί η διεξαγωγή τεσσάρων αυστηρότερων δοκιμών για τους νέους τύπους οχημάτων, εκ των οποίων οι δύο αφορούν τραυματισμούς της κεφαλής και οι άλλες δύο τραυματισμούς των κνημών. Εντός πέντε ετών όλα τα νέα οχήματα πρέπει να συμμορφώνονται με τις εν λόγω απαιτήσεις δοκιμών.

Η Επιτροπή έχει επίγνωση του γεγονότος ότι ελάχιστα, έως καθόλου, σχέδια σύγχρονων οχημάτων είναι σε θέση να πληρούν όλες τις προτεινόμενες τεχνικές απαιτήσεις. Επομένως, θεωρήθηκε σκόπιμο να δοθεί σημαντικός χρόνος προετοιμασίας πριν εφαρμοστούν τα προτεινόμενα μέτρα στους νέους τύπους οχημάτων και σε ένα μεταγενέστερο στάδιο, σε όλα ανεξαιρέτως τα οχήματα.

Είναι προφανές ότι το μέγιστο όφελος που προκύπτει από το να γίνουν τα οχήματα φιλικά προς τους πεζούς θα επέλθει μόνο όταν όλοι ανεξαιρέτως οι τύποι οχημάτων συμμορφωθούν με τις εν λόγω τεχνικές διατάξεις. αναγνωρίζεται, όμως, ότι η εφαρμογή τους και σε βαρύτερα οχήματα (φορτηγά και λεωφορεία) θα έχει περιορισμένη αξία και μπορεί να μην είναι σκόπιμο από τεχνικής πλευράς υπό τη σημερινή τους μορφή. Για τον λόγο αυτό, το πεδίο εφαρμογής περιορίζεται στα επιβατικά οχήματα και στα ελαφρά φορτηγά που προέρχονται από επιβατικά αυτοκίνητα βάρους μέχρι 2,5 τόνους. Εφόσον οι εν λόγω κατηγορίες οχημάτων αντιπροσωπεύουν την πλειονότητα των οχημάτων που ευρίσκονται σήμερα σε χρήση, τα προτεινόμενα μέτρα θα έχουν τον μεγαλύτερο δυνατό αντίκτυπο όσον αφορά τη μείωση των τραυματισμών των πεζών.

Παρά το γεγονός ότι η συμμόρφωση με τις εν λόγω τεχνικές διατάξεις θα απαιτήσει σημαντικές αλλαγές στο σχεδιασμό των οχημάτων, ο προβλεπόμενος χρόνος προετοιμασίας και η εισαγωγή τους σε δύο φάσεις σημαίνουν ότι οι εν λόγω αλλαγές είναι προτιμότερο να γίνουν κατά την ανάπτυξη των νέων οχημάτων παρά να επέλθουν δαπανηρές αλλαγές σε οχήματα που βρίσκονται ήδη στο στάδιο της παραγωγής.

Λαμβανομένων υπόψη των ραγδαίων τεχνολογικών εξελίξεων που σημειώνονται στον εν λόγω τομέα, η πρόταση προβλέπει την ανάπτυξη εναλλακτικών μέτρων με βάση τις απαιτήσεις που καθορίζονται στην πρόταση. Για το σκοπό αυτό θα διεξαχθεί, έως την 1η Ιουλίου 2004, μελέτη σκοπιμότητας για τις προτεινόμενες τεχνικές διατάξεις που αφορούν τις δοκιμές και, ιδίως, για άλλα μέτρα που ενδέχεται να έχουν τουλάχιστον ισοδύναμο αποτέλεσμα σε επίπεδο προστασίας με τα προτεινόμενα. Εάν από τη μελέτη σκοπιμότητας προκύψει ότι τα εναλλακτικά αυτά μέτρα έχουν τουλάχιστον ισοδύναμο αποτέλεσμα σε επίπεδο προστασίας, η Επιτροπή θα προτείνει την τροποποίηση της οδηγίας.

Οι ενώσεις κατασκευαστών αυτοκινήτων, εκτός από την εισαγωγή μέτρων για τη βελτίωση του σχεδιασμού των πρόσθιων τμημάτων των οχημάτων, ανέλαβαν επίσης τη δέσμευση να εισαγάγουν τα ακόλουθα μέτρα ενεργητικής και παθητικής ασφάλειας που συμβάλλουν στην ενίσχυση της προστασίας των πεζών και άλλων χρηστών των οδών:

- Εξοπλισμός όλων των νέων μηχανοκίνητων οχημάτων με συστήματα αντιεμπλοκής των τροχών κατά την πέδηση (ABS) από την 1η Ιουλίου 2004.

- Σταδιακή εισαγωγή ηλεκτρονικού εξοπλισμού με βάση τις τεχνολογίες των πληροφοριών και των επικοινωνιών (ΤΠΕ) για τη βελτίωση της ενεργητικής ασφάλειας.

- Εξοπλισμός όλων των νέων μηχανοκίνητων οχημάτων με φανούς πορείας για την ημέρα (DRL) από την 1η Οκτωβρίου 2003.

- Μη εγκατάσταση ενισχυμένων προφυλακτήρων στο πλαίσιο αρχικού εξοπλισμού σε νέα μηχανοκίνητα οχήματα και μη πώλησή τους ως ανταλλακτικά.

Όσον αφορά την εισαγωγή φανών πορείας για την ημέρα, η Επιτροπή, σε συνέχεια των διαβουλεύσεων που είχε με το Συμβούλιο και το Ευρωπαϊκό Κοινοβούλιο και λόγω των διαφορετικών εθνικών νομοθεσιών που ισχύουν προς το παρόν για τη χρήση των φανών πορείας για την ημέρα, αποφάσισε να μην προτείνει την εισαγωγή τους από την βιομηχανία έως ότου επιτευχθεί εναρμονισμένη προσέγγιση σε κοινοτικό επίπεδο όσον αφορά τη χρήση τους.

Όσον αφορά την απόσυρση των ενισχυμένων προφυλακτήρων, σε συνέχεια των απόψεων που εξέφρασε το Συμβούλιο και το Ευρωπαϊκό Κοινοβούλιο, με βάση τις οποίες μία νομοθετική προσέγγιση πρέπει να καλύπτει όχι μόνο τον αρχικό εξοπλισμό αλλά και την ανεξάρτητη αγορά ανταλλακτικών, η Επιτροπή σκοπεύει να προτείνει την έκδοση οδηγίας που θα περιέχει διαδικασία δοκιμής όλων των προφυλακτήρων και παρόμοιων εξοπλισμών που διατίθενται στην αγορά.

Τα πρόσθετα μέτρα (συμπεριλαμβανομένου του συστήματος αντιεμπλοκής των τροχών κατά την πέδηση (ΑΒS) και του ηλεκτρονικού εξοπλισμού ΤΠΕ) εφαρμόζονται και ελέγχονται χωριστά.

2003/0033 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την προστασία των πεζών και άλλων ανεπαρκώς προστατευόμενων χρηστών των οδών στην περίπτωση σύγκρουσης με μηχανοκίνητο όχημα και για την τροποποίηση της οδηγίας 70/156/EΟΚ

TΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95

την πρόταση της Επιτροπής [4],

[4] ΕΕ C [...], [...], σ. [...].

την γνωμοδότηση της Οικονομικής και Κοινωνικής Επιτροπής [5],

[5] ΕΕ C , , σ. . ΕΕ C [...], [...], σ. [...].

σύμφωνα με την διαδικασία που προβλέπεται στο άρθρο 251 της συνθήκης,

Εκτιμώντας τα εξής:

(1) Για να μειωθεί ο αριθμός των τροχαίων ατυχημάτων στην Κοινότητα, απαιτείται η εισαγωγή μέτρων για τη βελτίωση της προστασίας των πεζών και άλλων ανεπαρκώς προστατευόμενων χρηστών των οδών από τραυματισμούς σε περίπτωση σύγκρουσης με τα πρόσθια τμήματα μηχανοκίνητων οχημάτων.

(2) Η εσωτερική αγορά αντιπροσωπεύει έναν χώρο χωρίς εσωτερικά σύνορα στον οποίο πρέπει να διασφαλίζεται η ελεύθερη κυκλοφορία εμπορευμάτων, προσώπων, υπηρεσιών και κεφαλαίων και για τον σκοπό αυτό έχει δημιουργηθεί ένα κοινοτικό σύστημα έγκρισης τύπου των μηχανοκίνητων οχημάτων. οι τεχνικές απαιτήσεις για την έγκριση τύπου των μηχανοκίνητων οχημάτων όσον αφορά την προστασία των πεζών πρέπει να εναρμονιστούν ώστε να αποφεύγεται η έγκριση διαφορετικών απαιτήσεων μεταξύ κρατών μελών και να διασφαλίζεται η ομαλή λειτουργία της εσωτερικής αγοράς.

(3) Οι στόχοι που αφορούν την προστασία των πεζών μπορούν να επιτευχθούν με την εισαγωγή μέτρων ενεργητικής ή παθητικής ασφάλειας. οι σχετικές συστάσεις της ευρωπαϊκής επιτροπής για την ενισχυμένη ασφάλεια των οχημάτων (EEVC) του Ιουνίου 1999 γίνονται σε γενικές γραμμές αποδεκτές. οι εν λόγω συστάσεις προτείνουν απαιτήσεις επιδόσεων για τις πρόσθιες δομές ορισμένων κατηγοριών μηχανοκίνητων οχημάτων ώστε γίνουν λιγότερο επικίνδυνες. στην παρούσα οδηγία παρουσιάζονται δοκιμές και οριακές τιμές που βασίζονται στις συστάσεις της EEVC.

(4) Λόγω των ραγδαίων τεχνολογικών εξελίξεων στον εν λόγω τομέα, η βιομηχανία έχει τη δυνατότητα να προτείνει εναλλακτικά μέτρα που να έχουν τουλάχιστον ισοδύναμο αποτέλεσμα με τις απαιτήσεις της παρούσας οδηγίας, συμπεριλαμβανομένων μέτρων ενεργητικής ασφάλειας, τα οποία θα αξιολογηθούν στο πλαίσιο μελέτης σκοπιμότητας έως την 1η Ιουλίου 2004. η εισαγωγή εναλλακτικών μέτρων με τουλάχιστον ισοδύναμο αποτέλεσμα σε επίπεδο προστασίας προϋποθέτει την τροποποίηση της παρούσας οδηγίας.

(5) Λόγω της συνεχιζόμενης έρευνας και της τεχνικής προόδου όσον αφορά την προστασία των πεζών, κρίνεται σκόπιμη η εισαγωγή ενός ορισμένου βαθμού ελαστικότητας στον εν λόγω τομέα. Στο πλαίσιο αυτό, η παρούσα οδηγία καθορίζει τις θεμελιώδεις διατάξεις όσον αφορά την προστασία των πεζών με τη μορφή δοκιμών στις οποίες πρέπει να υποβάλλονται οι νέοι τύποι οχημάτων και τα νέα οχήματα. Οι τεχνικές προδιαγραφές για την εφαρμογή των εν λόγω δοκιμών εγκρίνονται με απόφαση της Επιτροπής.

(6) Οι ενώσεις που εκπροσωπούν τους ευρωπαίους, ιάπωνες και κορεάτες κατασκευαστές αυτοκινήτων ανέλαβαν δεσμεύσεις για την έναρξη της εφαρμογής των συστάσεων της ευρωπαϊκής επιτροπής για την ενισχυμένη ασφάλεια των οχημάτων (ΕΕVC) όσον αφορά τις οριακές τιμές και δοκιμές, ή συμφώνησαν να εφαρμόσουν εναλλακτικά μέτρα τουλάχιστον ισοδύναμου αποτελέσματος, από το 2010, και μία πρώτη σειρά οριακών τιμών και δοκιμών από το 2005 στους νέους τύπους οχημάτων και να εφαρμόσουν την πρώτη σειρά δοκιμών στο 80% όλων των νέων οχημάτων από την 1η Ιουλίου 2010, στο 90% όλων των νέων οχημάτων από την 1η Ιουλίου 2011 και σε όλα ανεξαιρέτως τα νέα οχήματα από την 31η Δεκεμβρίου 2012.

(7) Οι διατάξεις που προβλέπονται στην παρούσα οδηγία πρέπει, επίσης, να συμβάλλουν στην καθιέρωση υψηλού επιπέδου προστασίας στο πλαίσιο της διεθνούς εναρμόνισης της σχετικής νομοθεσίας που δρομολογήθηκε με τη συμφωνία 1988 της Οικονομικής Επιτροπής για την Ευρώπη των Ηνωμένων Εθνών σχετικά με την κατάρτιση γενικών τεχνικών κανονισμών για τα τροχοφόρα οχήματα, τον εξοπλισμό και τα εξαρτήματα που μπορούν να τοποθετούνται και/ή να χρησιμοποιούνται σε τροχοφόρα οχήματα.

(8) Η παρούσα οδηγία είναι μία από τις επιμέρους οδηγίες οι οποίες πρέπει να τηρούνται προκειμένου να υπάρχει συμμόρφωση προς τη διαδικασία έγκρισης ΕΚ τύπου που θεσπίζεται δυνάμει της οδηγίας 70/156/EΟΚ της 6ης Φεβρουαρίου 1970 για την προσέγγιση των νομοθεσιών των κρατών μελών σχετικά με την έγκριση ΕΚ τύπου των μηχανοκίνητων οχημάτων και των ρυμουλκούμενων τους, όπως τροποποιήθηκε τελευταία από την οδηγία 2001/116/ΕΚ [6] της Επιτροπής.

[6] ΕΕ L 18, 21.01.2002, σ.1.

(9) Συνεπώς η οδηγία 70/156/ΕΟΚ πρέπει να τροποποιηθεί ανάλογα.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

1. Η οδηγία εφαρμόζεται στις πρόσθιες επιφάνειες των οχημάτων. Για τους σκοπούς της παρούσας οδηγίας, ως όχημα νοείται κάθε μηχανοκίνητο όχημα, όπως ορίζεται στο άρθρο 2 και στο Παράρτημα ΙΙ της οδηγίας 70/156/EΟΚ, της κατηγορίας M1, συνολικής επιτρεπόμενης μάζας που δεν υπερβαίνει τους 2,5 τόνους, και της κατηγορίας N1, που προέρχεται από την κατηγορία M1, συνολικής επιτρεπόμενης μάζας που δεν υπερβαίνει τους 2,5 τόνους.

2. Η παρούσα οδηγία αποσκοπεί στον περιορισμό των τραυματισμών των πεζών και άλλων ανεπαρκώς προστατευομένων χρηστών των οδών στην περίπτωση σύγκρουσης με τις πρόσθιες επιφάνειες των οχημάτων που καθορίζονται στην παράγραφο 1.

Άρθρο 2

1. Από την 1η Ιανουαρίου 2004 τα κράτη μέλη δεν δύνανται, για λόγους που αφορούν την προστασία των πεζών:

- να απορρίπτουν, όσον αφορά τύπο μηχανοκίνητου οχήματος, τη χορήγηση έγκρισης ΕΚ τύπου, ή εθνικής έγκρισης τύπου ή

- να παρεμποδίζουν την ταξινόμηση, πώληση ή θέση σε λειτουργία οχημάτων,

εφόσον τα οχήματα πληρούν τις τεχνικές διατάξεις που καθορίζονται στο τμήμα 3.1, ή 3.2 του Παραρτήματος Ι.

2. Από την 1η Οκτωβρίου 2005, τα κράτη μέλη δεν δύνανται πλέον να χορηγούν:

- έγκριση ΕΚ τύπου, ή

- εθνική έγκριση τύπου,

εκτός και εάν γίνεται επίκληση των διατάξεων του άρθρου 8 παράγραφος 2 της οδηγίας 70/156/EΟΚ, για κάθε τύπο οχήματος, για λόγους που συνδέονται με την προστασία των πεζών, εάν δεν τηρούνται οι τεχνικές διατάξεις που καθορίζονται στο τμήμα 3.1 ή 3.2 του Παραρτήματος Ι.

3. Η παράγραφος 2 δεν ισχύει για οχήματα που δεν διαφέρουν όσον αφορά τα κυριότερα σημεία κατασκευής και σχεδιασμού του αμαξώματος έμπροσθεν των κολώνων Α από τύπους οχημάτων που έχουν λάβει έγκριση ΕΚ τύπου ή εθνική έγκριση τύπου πριν από την 1η Οκτωβρίου 2005, τα οποία δεν έχουν ακόμη εγκριθεί στο πλαίσιο της παρούσας οδηγίας.

4. Από την 1η Σεπτεμβρίου 2010, τα κράτη μέλη δεν χορηγούν πλέον:

- έγκριση ΕΚ τύπου, ή

- εθνική έγκριση τύπου,

εκτός και εάν γίνεται επίκληση των διατάξεων του άρθρου 8 παράγραφος 2 της οδηγίας 70/156/EΟΚ, για κάθε τύπο οχήματος, για λόγους που συνδέονται με την προστασία των πεζών, εάν δεν τηρούνται οι τεχνικές διατάξεις που καθορίζονται στο τμήμα 3.2 του Παραρτήματος Ι της παρούσας οδηγίας.

5. Από την 31η Δεκεμβρίου 2012 τα κράτη μέλη:

- θεωρούν τα πιστοποιητικά συμμόρφωσης που συνοδεύουν νέα οχήματα σύμφωνα με τις διατάξεις της οδηγίας 70/156/ΕΟΚ ως μη ισχύοντα πλέον για τους σκοπούς του άρθρου 7 παράγραφος 1 της εν λόγω οδηγίας, και

- απορρίπτουν την ταξινόμηση, πώληση και θέση σε λειτουργία νέων οχημάτων που δεν συνοδεύονται από πιστοποιητικό συμμόρφωσης σύμφωνα με την οδηγία 70/156/EΟΚ

για λόγους που αφορούν την προστασία των πεζών, εάν δεν τηρούνται οι τεχνικές διατάξεις που καθορίζονται στο τμήμα 3.1 ή 3.2 του Παραρτήματος Ι.

6. Τα κράτη μέλη, πέντε έτη μετά την ημερομηνία που αναφέρεται στο άρθρο 2 παράγραφος 4:

- θεωρούν τα πιστοποιητικά συμμόρφωσης που συνοδεύουν τα νέα οχήματα σύμφωνα με τις διατάξεις της οδηγίας 70/156/EΟΚ, ως μη ισχύοντα πλέον για τους σκοπούς του άρθρου 7 παράγραφος 1 της εν λόγω οδηγίας, και

- απορρίπτουν την ταξινόμηση, πώληση, θέση σε λειτουργία νέων οχημάτων που δεν συνοδεύονται από πιστοποιητικό συμμόρφωσης σύμφωνα με την οδηγία 70/156/ΕΟΚ

για λόγους που συνδέονται με την προστασία των πεζών, εάν δεν τηρούνται οι τεχνικές διατάξεις του τμήματος 3.2 του Παραρτήματος Ι.

Άρθρο 3

Με την επιφύλαξη των διατάξεων του άρθρου 2, τα κράτη μέλη διασφαλίζουν τη διεξαγωγή των δοκιμών που προβλέπονται στο τμήμα 3.1 ή 3.2 του Παραρτήματος Ι σύμφωνα με τις τεχνικές προδιαγραφές που εγκρίνονται με απόφαση της Επιτροπής.

Άρθρο 4

Οι αρμόδιες για τις εγκρίσεις αρχές κάθε κράτους μέλους αποστέλλουν κάθε μήνα στην Επιτροπή αντίγραφο του πιστοποιητικού έγκρισης, υπόδειγμα του οποίου περιλαμβάνεται στο προσάρτημα 2 του παραρτήματος ΙΙ, που εκδίδουν για κάθε όχημα που εγκρίνουν σύμφωνα με την παρούσα οδηγία, στη διάρκεια του εν λόγω μηνός.

Άρθρο 5

1. Η Επιτροπή, βασιζόμενη στις σχετικές πληροφορίες που της κοινοποιούν οι αρμόδιες για τις εγκρίσεις αρχές και τα ενδιαφερόμενα μέρη καθώς και σε ανεξάρτητες μελέτες, παρακολουθεί την πρόοδο της βιομηχανίας στον τομέα της προστασίας των πεζών και εκπονεί, έως την 1η Ιουλίου 2004, μελέτη σκοπιμότητας όσον αφορά τις διατάξεις του παραρτήματος Ι, τμήμα 3.2, και, συγκεκριμένα, άλλα μέτρα που έχουν τουλάχιστον ισοδύναμο αποτέλεσμα σε επίπεδο προστασίας.

2. Η Επιτροπή υποβάλλει σε τακτά διαστήματα έκθεση στο Συμβούλιο και στο Ευρωπαϊκό Κοινοβούλιο σχετικά με τα αποτελέσματα της παρακολούθησης που αναφέρεται στην παράγραφο 1.

Άρθρο 6

Η οδηγία 70/156/ΕΟΚ τροποποιείται ως εξής:

1. Στο Παράρτημα Ι προστίθενται τα σημεία 9.[23] και 9.[23].1:

'9.[23] Προστασία των πεζών

9.[23].1 Πρέπει να υποβάλλεται αναλυτική περιγραφή, συμπεριλαμβανομένων φωτογραφιών και/ή σχεδίων, του οχήματος όσον αφορά την δομή, τις διαστάσεις, τις αντίστοιχες γραμμές αναφοράς και τα κατασκευαστικά στοιχεία του πρόσθιου τμήματος του οχήματος (εσωτερικού και εξωτερικού). Η εν λόγω περιγραφή θα περιέχει λεπτομέρειες κάθε συστήματος ενεργητικής προστασίας που είναι εγκατεστημένο στο όχημα, κατά περίπτωση.'

2. Στο παράρτημα ΙΙΙ, τμήμα Α, προστίθενται τα ακόλουθα σημεία 9.[23] και 9.[23].1:

'9.[23] Προστασία των πεζών

9.[23].1 Πρέπει να υποβάλλεται αναλυτική περιγραφή, συμπεριλαμβανομένων φωτογραφιών και/ή σχεδίων, του οχήματος όσον αφορά την δομή, τις διαστάσεις, τις αντίστοιχες γραμμές αναφοράς και τα κατασκευαστικά στοιχεία του πρόσθιου τμήματος του οχήματος (εσωτερικού και εξωτερικού). Η εν λόγω περιγραφή θα περιέχει λεπτομέρειες κάθε συστήματος ενεργητικής προστασίας που είναι εγκατεστημένο στο όχημα, κατά περίπτωση.

3. Στο παράρτημα IV, μέρος I, προστίθενται ένα νέο αριθμημένο σημείο [58] και υποσημειώσεις, ως εξής:

>ΘΕΣΗ ΠIΝΑΚΑ>

(6) συνολικής επιτρεπόμενης μάζας που δεν υπερβαίνει τους 2,5 τόνους (7) προερχόμενα από οχήματα της κατηγορίας Μ1."

4. Στο παράρτημα ΧΙ, προσάρτημα 1, προστίθεται ένα νέο αριθμημένο σημείο [58], ως εξής: :

>ΘΕΣΗ ΠIΝΑΚΑ>

5. Στο παράρτημα ΧΙ, προσάρτημα 2, προστίθεται ένα νέο αριθμημένο σημείο [58] ως εξής:

>ΘΕΣΗ ΠIΝΑΚΑ>

6. Στο παράρτημα ΧΙ, προσάρτημα 3, προστίθεται ένα νέο αριθμημένο σημείο ως εξής:

>ΘΕΣΗ ΠIΝΑΚΑ>

Άρθρο 7

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται προκειμένου να συμμορφωθούν με την οδηγία το αργότερο έως τις 31 Δεκεμβρίου 2003. Ενημερώνουν αμέσως σχετικά την Επιτροπή.

Θέτουν σε εφαρμογή τις εν λόγω διατάξεις από την 1η Ιανουαρίου 2004.

Οι διατάξεις αυτές όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από σχετική αναφορά κατά την επίσημη δημοσίευσή τους. Τα κράτη μέλη καθορίζουν τον τρόπο με τον οποίο θα γίνεται η εν λόγω αναφορά.

2. Τα κράτη μέλη κοινοποιούν στην Επιτροπή το κείμενο των κυριοτέρων διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 8

Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 9

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ Ι

TEΧΝΙΚΕΣ ΔΙΑΤΑΞΕΙΣ

1. ΠΕΔΙΟ ΕΦΑΡΜΟΓΗΣ

Η οδηγία εφαρμόζεται στις πρόσθιες επιφάνειες των οχημάτων M1. Για τους σκοπούς της παρούσας οδηγίας, ως όχημα νοείται κάθε μηχανοκίνητο όχημα όπως ορίζεται στο άρθρο 2 και στο Παράρτημα ΙΙ της οδηγίας 70/156/EΟΚ, της κατηγορίας M1, συνολικής επιτρεπόμενης μάζας που δεν υπερβαίνει τους 2,5 τόνους, και της κατηγορίας Ν1 προερχομένου από την κατηγορία M1, συνολικής επιτρεπόμενης μάζας που δεν υπερβαίνει τους 2,5 τόνους.

2. ΟΡΙΣΜΟΙ

Για τους σκοπούς της παρούσας οδηγίας:

2.1 'Κολώνα Α' είναι το πλέον πρόσθιο και εξωτερικό στήριγμα της οροφής που εκτείνεται από το πλαίσιο έως την οροφή του οχήματος.

2.2 'Προφυλακτήρας' είναι η πρόσθια, κατώτερη, εξωτερική δομή του οχήματος. Περιλαμβάνει όλες τις δομές που προορίζονται να εξασφαλίζουν προστασία στο όχημα όταν έρχεται σε μετωπική σύγκρουση σε χαμηλή ταχύτητα με άλλο όχημα και επίσης τυχόν προσαρτήματα στη δομή αυτή.

2.3 'Πρόσθιο άκρο του καλύμματος κινητήρα' είναι η πρόσθια ανώτερη εξωτερική δομή περιλαμβανομένων του καλύμματος του κινητήρα και των φτερών, των ανωτέρων και πλευρικών τμημάτων του περιβλήματος του προβολέα και τυχόν άλλων προσαρτημάτων.

2.4 Άνω μέρος του καλύμματος κινητήρα' είναι η εξωτερική δομή η οποία περιλαμβάνει την ανώτερη επιφάνεια όλων των εξωτερικών δομών εκτός του αλεξηνέμου, των κολώνων Α και των δομών προς το πίσω μέρος αυτών. Επομένως, περιλαμβάνει, χωρίς όμως να περιορίζεται σε αυτά, το κάλυμμα κινητήρα, τα φτερά, τους νεροχύτες, τον άξονα του καθαριστήρα και το κατώτερο πλαίσιο του αλεξηνέμου. Το 'κριτήριο επιδόσεων κεφαλής (ΚΕΚ)' είναι ο υπολογισμός, σε μία δεδομένη χρονική περίοδο, της μέγιστης επιτάχυνσης που σημειώνεται κατά τη διάρκεια της κρούσης.

2.5 'Αλεξήνεμο' η πρόσθια υάλινη επιφάνεια του οχήματος που πληρεί όλες τις σχετικές απαιτήσεις του παραρτήματος Ι της οδηγίας ΕΕ 77/649/EΟΚ.

2.6 'Τύπος οχήματος' είναι η κατηγορία οχημάτων που, έμπροσθεν των κολώνων Α , δεν διαφέρουν ως προς σημαντικές παραμέτρους όπως :

- η δομή,

- οι κύριες διαστάσεις ,

- τα υλικά των εξωτερικών επιφανειών του οχήματος,

- η διάταξη των κατασκευαστικών στοιχείων (εξωτερική ή εσωτερική),

στο βαθμό που μπορεί να θεωρηθεί ότι έχουν αρνητική επίπτωση στα αποτελέσματα των δοκιμών κρούσης που περιγράφονται στην παρούσα οδηγία.

3. ΔΙΑΤΑΞΕΙΣ ΣΧΕΤΙΚΑ ΜΕ ΤΙΣ ΔΟΚΙΜΕΣ

3.1. Απαιτείται η διεξαγωγή των ακόλουθων δοκιμών. ωστόσο, οι οριακές τιμές που ορίζονται στα σημεία 3.1.3 και 3.1.4 απαιτούνται μόνο για τη διαδικασία παρακολούθησης.

3.1.1. Δοκιμή ομοιώματος ποδιού προς προφυλακτήρα:

Απαιτείται η εκτέλεση μίας από τις δύο ακόλουθες δοκιμές ομοιώματος ποδιού:

3.1.1.1 Δοκιμή ομοιώματος κάτω μέρους ποδιού προς προφυλακτήρα: Η δοκιμή εκτελείται με ταχύτητα πρόσκρουσης 40 km/h. Η μέγιστη δυναμική γωνία κάμψεως του γόνατος δεν πρέπει να υπερβαίνει τις 21.0°, η μέγιστη δυναμική μετατόπιση διάτμησης του γόνατος δεν πρέπει να υπερβαίνει τα 6.0 mm, και η επιτάχυνση που μετράται στο άνω άκρο της κνήμης δεν πρέπει να υπερβαίνει τα 200 g.

3.1.1.2 Δοκιμή ομοιώματος άνω μέρους ποδιού προς προφυλακτήρα: Η δοκιμή εκτελείται με ταχύτητα πρόσκρουσης 40 km/h. Tο στιγμιαίο άθροισμα των δυνάμεων πρόσκρουσης ως προς τον χρόνο δεν πρέπει να υπερβαίνει τα 7.5 kN και η ροπή κάμψεως επί του κρουστικού εκκρεμούς τα 510 Nm.

3.1.2. Δοκιμή ομοιώματος κεφαλής παιδιού/μικρόσωμου ενήλικα προς άνω επιφάνεια καλύμματος κινητήρα: Η δοκιμή εκτελείται με ταχύτητα πρόσκρουσης 35 km/h με κρουστικό εκκρεμές βάρους 3.5 kg. Tο κριτήριο επιδόσεων κεφαλής (ΚΕΚ) δεν πρέπει να υπερβαίνει τα 1000 για τα 2/3 της επιφάνειας του καλύμματος που υποβάλλεται σε δοκιμή και τα 2000 για το υπολειπόμενο 1/3 της επιφάνειας του καλύμματος που υποβάλλεται σε δοκιμή.

3.1.3. Δοκιμή ομοιώματος άνω μέρους ποδιού προς πρόσθιο άκρο του καλύμματος του κινητήρα: Η δοκιμή εκτελείται με ταχύτητα πρόσκρουσης μέχρι 40km/h. Το στιγμιαίο άθροισμα των δυνάμεων πρόσκρουσης ως προς τον χρόνο δεν πρέπει να υπερβαίνει τα 5.0 kN και η ροπή κάμψεως επί του κρουστικού εκκρεμούς θα καταγράφεται και θα συγκρίνεται προς μία δυνατή τιμή αναφοράς 300 Nm.

3.1.4. Δοκιμή ομοιώματος κεφαλής ενήλικα προς αλεξήνεμο. : Η δοκιμή εκτελείται με ταχύτητα κρούσης 35 km/h με εκκρεμές κρούσης βάρους 4.8 kg. Tο κριτήριο επιδόσεων κεφαλής (ΚΕΚ) θα καταγράφεται και θα συγκρίνεται προς μία δυνατή τιμή αναφοράς 1000.

3.2. Πρέπει να διεξαχθούν οι ακόλουθες δοκιμές

3.2.1. Ομοίωμα ποδιού προς προφυλακτήρα:

Πρέπει να εκτελείται μία από τις δύο ακόλουθες δοκιμές ομοιώματος ποδιού::

3.2.1.1 Δοκιμή ομοιώματος κάτω μέρους ποδιού προς προφυλακτήρα Η δοκιμή εκτελείται με ταχύτητα κρούσης 40 km/h. Η μέγιστη δυναμική γωνία κάμψεως του γόνατος δεν πρέπει να υπερβαίνει τις 15,0°, η μέγιστη δυναμική μετατόπιση διάτμησης του γόνατος δεν πρέπει να υπερβαίνει τα 6,0 mm και η επιτάχυνση που μετράται στο άνω άκρο της κνήμης δεν πρέπει να υπερβαίνει τα 150 g.

3.2.1.2 Δοκιμή ομοιώματος άνω μέρους ποδιού προς προφυλακτήρα: Η δοκιμή εκτελείται με ταχύτητα κρούσης 40 km/h. Tο στιγμιαίο άθροισμα των δυνάμεων πρόσκρουσης ως προς τον χρόνο δεν πρέπει να υπερβαίνει τα 5.0 kN και η ροπή κάμψεως επί του κρουστικού εκκρεμούς, δεν πρέπει να υπερβαίνει τα 300 Nm.

3.2.2. Δοκιμή ομοιώματος κεφαλής παιδιού προς κάλυμμα κινητήρα: Η δοκιμή εκτελείται με ταχύτητα κρούσης 40km/h με τη βοήθεια κρουστικού εκκρεμούς βάρους 2.5 kg. Tο κριτήριο επιδόσεων κεφαλής (ΚΕΚ) δεν πρέπει να υπερβαίνει τα 1000 για ολόκληρη την επιφάνεια του καλύμματος που υποβάλλεται σε δοκιμή.

3.2.3 Δοκιμή ομοιώματος άνω μέρους ποδιού προς πρόσθιο άκρο καλύμματος κινητήρα: Η δοκιμή εκτελείται με ταχύτητα κρούσης μέχρι 40 km/h. Tο στιγμιαίο άθροισμα των δυνάμεων κρούσης ως προς το χρόνο δεν πρέπει να υπερβαίνει τα 5.0 kN και η ροπή κάμψεως επί του κρουστικού εκκρεμούς δεν πρέπει να υπερβαίνει τα 300Nm.

3.2.4 Δοκιμή ομοιώματος κεφαλής ενηλίκου προς κάλυμμα κινητήρα: Η δοκιμή εκτελείται με ταχύτητα κρούσης 40 km/h με τη βοήθεια κρουστικού εκκρεμούς βάρους 4.8 kg . Το κριτήριο επιδόσεων κεφαλής (ΚΕΚ) δεν πρέπει να υπερβαίνει τα 1000 για ολόκληρη την επιφάνεια του καλύμματος που υπόκειται σε δοκιμή.

ΠΑΡΑΡΤΗΜΑ II

ΔΙΟΙΚΗΤΙΚΕΣ ΔΙΑΤΑΞΕΙΣ ΓΙΑ ΤΗΝ ΕΓΚΡΙΣΗ ΤΥΠΟΥ

1. ΑΙΤΗΣΗ ΕΓΚΡΙΣΕΩΣ ΕΚ ΤΥΠΟΥ

1.1 Η αίτηση εγκρίσεως ΕΚ τύπου βάσει του άρθρου 3 παράγραφος 4 της οδηγίας 70/156/ΕΟΚ ενός τύπου οχήματος όσον αφορά την προστασία των πεζών πρέπει να υποβάλλεται από τον κατασκευαστή.

1.2 Υπόδειγμα του πληροφοριακού εγγράφου περιλαμβάνεται στο προσάρτημα 1.

1.3 Αντιπροσωπευτικό όχημα του προς έγκριση τύπου οχήματος υποβάλλεται στην τεχνική υπηρεσία που είναι υπεύθυνη για τη διεξαγωγή των δοκιμών εγκρίσεως τύπου.

2. ΧΟΡΗΓΗΣΗ ΕΓΚΡΙΣΕΩΣ ΕΚ ΤΥΠΟΥ

2.1 Εάν οι δοκιμές που αναφέρονται στο παράρτημα Ι διεξάγονται σύμφωνα με τις προδιαγραφές που προβλέπονται στο εν λόγω παράρτημα και τις τεχνικές προδιαγραφές που αναφέρονται στο άρθρο 3, χορηγείται η έγκριση ΕΚ τύπου βάσει του άρθρου 4 παράγραφος 3 και, εφόσον ισχύει, του άρθρου 4 παράγραφος 4 της οδηγίας 70/156/EΟΚ.

2.2 Υπόδειγμα του πιστοποιητικού εγκρίσεως ΕΚ τύπου περιέχεται στο προσάρτημα 2.

2.3 Αριθμός εγκρίσεως, σύμφωνα με το παράρτημα VII της οδηγίας 70/156/ΕΟΚ δίδεται σε έκαστο τύπο εγκεκριμένου οχήματος. Το ίδιο κράτος μέλος δεν επιτρέπεται να χορηγεί τον ίδιο αριθμό σε άλλο τύπο οχήματος.

2.4 Σε περίπτωση αμφιβολίας, κατά την επαλήθευση της συμμόρφωσης του οχήματος προς τις απαιτήσεις της παρούσας οδηγίας, λαμβάνονται υπόψη τυχόν δεδομένα ή αποτελέσματα δοκιμών που παρέχονται από τον κατασκευαστή, τα οποία μπορούν να εξετάζονται επίσης κατά την επικύρωση των δοκιμών εγκρίσεως που διεξήχθησαν από την αρμόδια για τις εγκρίσεις αρχή.

3. MΕΤΑΤΡΟΠΗ ΤΟΥ ΤΥΠΟΥ ΚΑΙ ΤΡΟΠΟΠΟΙΗΣΕΙΣ ΤΩΝ ΕΓΚΡΙΣΕΩΝ

3.1 Οποιαδήποτε μετατροπή του οχήματος που επηρεάζει τη γενική μορφή της πρόσθιας δομής του οχήματος, η οποία, κατά την κρίση της αρχής θα έχει σημαντική επίδραση στα αποτελέσματα των δοκιμών, απαιτεί επανάληψη της δοκιμής.

3.2 Σε περίπτωση μετατροπής τύπου οχήματος που έχει εγκριθεί βάσει της παρούσας οδηγίας, ισχύουν οι διατάξεις του άρθρου 5 της οδηγίας 70/156/ΕΟΚ.

4. ΣΥΜΜΟΡΦΩΣΗ ΠΑΡΑΓΩΓΗΣ

4.1 Μέτρα για τη διασφάλιση της συμμόρφωσης παραγωγής λαμβάνονται σύμφωνα με τις διατάξεις που προβλέπονται στο άρθρο 10 της οδηγίας 70/156/ΕΟΚ.

ΠΑΡΑΡΤΗΜΑ ΙΙ, Προσάρτημα 1

Δελτίο πληροφοριών αριθ. ............

σύμφωνα με το παράρτημα Ι της οδηγίας του Συμβουλίου 70/156/EΟΚ

για την έγκριση ΕΚ τύπου οχήματος όσον αφορά την

Προστασία των πεζών

Οι ακόλουθες πληροφορίες παρέχονται, κατά περίπτωση, εις τριπλούν και περιλαμβάνουν πίνακα περιεχομένων. Τυχόν σχέδια παρέχονται στην κατάλληλη κλίμακα και με επαρκείς λεπτομέρειες σε μέγεθος Α4 ή διπλωμένα σε αυτό το μέγεθος. Τυχόν φωτογραφίες πρέπει να δείχνουν επαρκώς τις λεπτομέρειες.

Εφόσον υπάρχουν συστήματα, κατασκευαστικά στοιχεία ή χωριστές τεχνικές μονάδες που ελέγχονται από ηλεκτρονικές διατάξεις, πρέπει να δίνονται οι πληροφορίες που αφορούν τις επιδόσεις τους.

0 ΓΕΝΙΚΑ

0.1 Mάρκα (εταιρική επωνυμία του κατασκευαστή):

0.2 Tύπος και γενική(ες) εμπορική(ες) περιγραφή(ες):

0.3 Mέσα αναγνώρισης του τύπου, εφόσον υπάρχει σχετική σήμανση στο όχημα:

0.3.1 Θέση της εν λόγω σήμανσης:

0.4 Κατηγορία του οχήματος:

0.5 Όνομα και διεύθυνση του κατασκευαστή:

0.8 Διεύθυνση(εις) της(των) μονάδας(ων) συναρμολόγησης:

1. ΓΕΝΙΚΑ ΚΑΤΑΣΚΕΥΑΣΤΙΚΑ ΧΑΡΑΚΤΗΡΙΣΤΙΚΑ ΤΟΥ ΟΧΗΜΑΤΟΣ

1.1 Φωτογραφίες ή/και σχέδια αντιπροσωπευτικού οχήματος:

1.6 Θέση και διάταξη του κινητήρα :

9. ΑΜΑΞΩΜΑ

9.1 Tύπος αμαξώματος :

9.2 Χρησιμοποιούμενα υλικά και μέθοδοι κατασκευής :

9.[23] Προστασία πεζών

Απαιτείται λεπτομερής περιγραφή του οχήματος, περιλαμβανομένων φωτογραφιών ή/και σχεδίων, όσον αφορά τη δομή, τις διαστάσεις, τις αντίστοιχες γραμμές αναφοράς και τα συστατικά υλικά του προσθίου τμήματος του οχήματος (εξωτερικού και εσωτερικού). Η εν λόγω περιγραφή πρέπει να περιλαμβάνει, σε περίπτωση εγκατάστασης συστήματος ενεργητικής προστασίας, λεπτομέρειες του συστήματος αυτού.

ΠΑΡΑΡΤΗΜΑ ΙΙ, Προσάρτημα 2

ΥΠΟΔΕΙΓΜΑ

(μέγιστες διαστάσεις : A4 (210 x 297 mm)

ΠΙΣΤΟΠΟΙΗΤΙΚΟ ΕΓΚΡΙΣΕΩΣ ΕΚ ΤΥΠΟΥ

ΣΦΡΑΓΙΔΑ ΤΗΣ ΑΡΧΗΣ ΕΓΚΡΙΣΕΩΣ ΕΚ ΤΥΠΟΥ

Ανακοίνωση όσον αφορά την

- έγκριση ΕΚ τύπου [7]

- επέκταση της έγκρισης ΕΚ τύπου [7]

- άρνηση έγκρισης εκ τύπου [7]

- ανάκληση έγκρισης ΕΚ τύπου [7]

ενός τύπου οχήματος όσον αφορά την οδηγία ../.../ΕΚ, όπως τροποποιήθηκε τελευταία από την οδηγία ../.../ΕΚ

[7] Να διαγραφεί κατά περίπτωση

Αριθμός έγκρισης τύπου

Λόγος επέκτασης

ΤΜΗΜΑ I

0.1 Μάρκα (εταιρική επωνυμία του κατασκευαστή):

0.2 Τύπος

0.2.1 Εμπορική(-ές) επωνυμία(-ες) (εάν υπάρχει (-ουν))....................................................

0.3 Μέσα αναγνώρισης του τύπου, εφόσον υπάρχει σχετική σήμανση στο όχημα

0.3.1 Θέση της εν λόγω σήμανσης:

0.4 Κατηγορία οχήματος:

0.5 Όνομα και διεύθυνση κατασκευαστή:

0.6 Διεύθυνση(εις) της(των) μονάδας(ων) συναρμολόγησης;

ΤΜΗΜΑ ΙΙ

1 Συμπληρωματικές πληροφορίες (κατά περίπτωση): (βλ. προσθήκη)

2 Τεχνική υπηρεσία αρμόδια για τη διεξαγωγή των δοκιμών::

3 Ημερομηνία εκθέσεως δοκιμής:

4 Αριθμός εκθέσεως δοκιμής:

5 Τυχόν παρατηρήσεις (βλ. προσθήκη)

6 Τόπος :

7 Ημερομηνία:

8 Υπογραφή:

9 Επισυνάπτεται πίνακας περιεχομένων του δελτίου πληροφοριών που υποβάλλεται στις αρμόδιες αρχές, το οποίο παρέχεται κατόπιν αιτήσεως.

Προσθήκη

στο πιστοποιητικό έγκρισης ΕΚ τύπου αριθ. .......................

σχετικά με την έγκριση τύπου οχήματος όσον αφορά την

οδηγία .../.../EΚ.

1 Συμπληρωματικές πληροφορίες

1.1 Σύντομη περιγραφή του τύπου του οχήματος όσον αφορά τη δομή, τις διαστάσεις, τις γραμμές και τα συστατικά υλικά του :

1.2 Θέση του κινητήρα: εμπρός / οπίσω / κέντρο [8]

[8] Να διαγραφεί εάν στερείται αντικειμένου

1.3 Κινητήριοι τροχοί: πρόσθιοι: οπίσθιοι [8]

1.4 Μάζα του οχήματος που υποβάλλεται σε δοκιμή -

Πρόσθιος άξονας :

Οπίσθιος άξονας :

Σύνολο: :

1.5 Αποτελέσματα δοκιμής σύμφωνα με το τμήμα 3.1/3.2 του παραρτήματος Ι (να διαγραφεί κατά περίπτωση):

1.5.1. Δοκιμές που προβλέπονται στο παράρτημα Ι τμήμα 3.1

>ΘΕΣΗ ΠIΝΑΚΑ>

1.5.2. Δοκιμές που προβλέπονται στο παράρτημα I τμήμα 3.2

>ΘΕΣΗ ΠIΝΑΚΑ>

1.6 Παρατηρήσεις (π.χ έγκυρο για οχήματα με το τιμόνι αριστερά και για οχήματα με το τιμόνι δεξιά)

.............................................................................................

ΔΕΛΤΙΟ ΑΞΙΟΛΟΓΗΣΗΣ ΑΝΤΙΚΤΥΠΟΥ ΑΝΤΙΚΤΥΠΟΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ ΜΕ ΙΔΙΑΙΤΕΡΗ ΑΝΑΦΟΡΑ ΣΤΙΣ ΜΙΚΡΕΣ ΚΑΙ ΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

Tιτλοσ τησ προτασησ

Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την προστασία των πεζών και άλλων ανεπαρκώς προστατευόμενων χρηστών των οδών στην περίπτωση σύγκρουσης με μηχανοκίνητο όχημα και για την τροποποίηση της οδηγίας 70/156/EΟΚ

Αριθμός αναφορασ εγγραφου

ENTR/2002/1610

Η Προταση

1. Λαμβανομένης υπόψη της αρχής της επικουρικότητας, για ποιο λόγο κρίνεται απαραίτητη η έκδοση νομοθεσίας στον εν λόγω τομέα και ποιοι είναι οι βασικοί στόχοι της;

Τα στατιστικά στοιχεία τροχαίων ατυχημάτων καταδεικνύουν ότι ένα σημαντικό ποσοστό τραυματισμών αφορούν πεζούς και ποδηλάτες που τραυματίζονται ως αποτέλεσμα της επαφής τους με κινούμενο όχημα, ειδικά δε με τις πρόσθιες δομές των επιβατικών αυτοκινήτων. Στόχος της πρότασης είναι ο καθορισμός απαιτήσεων για την κατασκευή οχημάτων με σκοπό τη βελτίωση της προστασίας των πεζών και τον περιορισμό της σοβαρότητας των τραυματισμών πεζών και άλλων ανεπαρκώς προστατευομένων χρηστών των οδών στην περίπτωση σύγκρουσης.

Για τη διασφάλιση της ομαλής λειτουργίας της εσωτερικής αγοράς απαιτούνται εναρμονισμένα μέτρα σε κοινοτικό επίπεδο. Εφόσον τα προτεινόμενα μέτρα αφορούν κυρίως την κατασκευή επιβατικών αυτοκινήτων που καλύπτονται από την ευρωπαϊκή κοινοτική νομοθεσία στο πλαίσιο του συστήματος έγκρισης ΕΚ τύπου, τα προτεινόμενα μέτρα θα αποτελέσουν και αυτά μέρος του εν λόγω συστήματος.

Αντικτυποσ στις επιχειρησεισ

2. Ποιους θα επηρεάσει η πρόταση;

Η πρόταση, η οποία αφορά τον σχεδιασμό των πρόσθιων δομών των μηχανοκίνητων οχημάτων, θα επηρεάσει κατά κύριο λόγο τους κατασκευαστές μηχανοκίνητων οχημάτων που παράγουν οχήματα σε μεγάλες ποσότητες. Προς το παρόν καμία από τις θιγόμενες επιχειρήσεις δεν είναι μικρή ή μεσαία επιχείρηση.

3. Τι πρέπει να κάνουν οι επιχειρήσεις για να συμμορφωθούν με την πρόταση;

Τα οχήματα, προκειμένου να συμμορφώνονται με την πρόταση, πρέπει να υποβάλλονται σε μία σειρά δοκιμές όσον αφορά τις πρόσθιες δομές τους. Σε μία πρώτη φάση, από το 2005, θα απαιτείται η διεξαγωγή δύο δοκιμών. Σε μία δεύτερη φάση, από το 2010, θα απαιτείται η διεξαγωγή τεσσάρων δοκιμών (με βάση τις συστάσεις της ευρωπαϊκής επιτροπής για την ενισχυμένη ασφάλεια των οχημάτων EEVC, γνωστών ως "δοκιμών EECV") ή εναλλακτικών μέτρων που θα έχουν τουλάχιστον ισοδύναμο αποτέλεσμα σε επίπεδο προστασίας (θα καθοριστούν έως τον Ιούλιο 2004).

4. Ποιες είναι οι οικονομικές επιπτώσεις που ενδέχεται να έχει η πρόταση;

Παρόλο που η συμμόρφωση προς τα προτεινόμενα μέτρα συνεπάγεται σημαντικό κόστος για την βιομηχανία, το όφελος για την κοινωνία συνολικά θα είναι μεγάλο. Εκτιμάται ότι τα "φιλικά προς τους πεζούς" σχέδια οχημάτων θα βοηθήσουν να αποφευχθούν 2.100 από τους 9.000 θανάτους πεζών και ποδηλατών (περίπου το 20% των θανάτων που οφείλονται σε τροχαία ατυχήματα) που σημειώνονται κάθε χρόνο στην ΕΕ [10]. Επιπλέον, οι συγκρούσεις με αυτοκίνητα προκαλούν τραυματισμούς σε 200.000 πεζούς ετησίως περίπου.

[10] Σύμφωνα με την μελέτη "Study on Cost and Benefits of research into pedestrian protection, 28 Απριλίου 1998, MIRA", βλέπε Ανακοίνωση στην Επιτροπή για την προστασία των πεζών, της 21ης Δεκεμβρίου 2000 - SEC(2000)2283

5. Η πρόταση περιέχει μέτρα για τη συνεκτίμηση της ιδιαίτερης κατάστασης των μικρών και μεσαίων επιχειρήσεων (μειωμένες ή διαφορετικές απαιτήσεις κλπ);

Η πρόταση δεν προβλέπει ειδικά μέτρα για τις ΜΜΕ, εφόσον οι διατάξεις της επηρεάζουν κυρίως τις μεγάλες επιχειρήσεις.

ΔΙΑΒΟΥΛΕΥΣΕΙΣ

6. Αναφέρατε τις οργανώσεις από τις οποίες ζητήθηκε να εκφράσουν τις απόψεις τους σχετικά με την πρόταση και περιγράψτε τα κυριότερα σημεία αυτών.

Η Επιτροπή σε ανακοίνωσή της που εξέδωσε τον Δεκέμβριο 2000, παρουσίασε τη δυνατότητα χρησιμοποίησης μίας προαιρετικής δέσμευσης εκ μέρους της βιομηχανίας με σκοπό την εισαγωγή μέτρων για την βελτίωση του σχεδιασμού των οχημάτων όσον αφορά την προστασία των πεζών. Το ζήτημα αυτό και τα σχετικά μέτρα συζητήθηκαν σε ακρόαση που διοργάνωσε η Επιτροπή στις 6 Φεβρουαρίου 2001, στην οποία εκπροσωπήθηκαν όλα τα ενδιαφερόμενα μέρη, συμπεριλαμβανομένων των κατασκευαστών μηχανοκίνητων οχημάτων (Eυρωπαϊκή Ένωση Κατασκευαστών Αυτοκινήτων, Ιαπωνική Ένωση Κατασκευαστών Αυτοκινήτων και Κορεατική Ένωση Κατασκευαστών Αυτοκινήτων, και οι ενώσεις καταναλωτών (Ευρωπαϊκό Συμβούλιο για την Ασφάλεια των Μεταφορών, Βureau Europeen des Unions de Consommateurs).

Σε συνέχεια αυτής της ακρόασης, η Επιτροπή δρομολόγησε διαπραγματεύσεις με την ευρωπαϊκή, ιαπωνική και κορεατική αυτοκινητοβιομηχανία προκειμένου να καταλήξει σε συμφωνία όσον αφορά την ανάληψη προαιρετικής δέσμευσης εκ μέρους της βιομηχανίας στον τομέα των προστασίας των πεζών. Σε συνέχεια της σύναψης συμφωνίας για την ανάληψη δέσμευσης, τον Ιούλιο 2001, η Επιτροπή υπέβαλε ανακοίνωση στο Ευρωπαϊκό Κοινοβούλιο και στο Συμβούλιο, στην οποία παρουσίαζε στους νομοθέτες το περιεχόμενο της δέσμευσης της βιομηχανίας και ζητούσε την γνώμη τους.

Το Ευρωπαϊκό Κοινοβούλιο και το Συμβούλιο τοποθετήθηκαν θετικά όσον αφορά την ουσία της δέσμευσης. Ωστόσο, το Κοινοβούλιο ζήτησε από την Επιτροπή να υποβάλει νομοθετική πρόταση σχετικά με τα σημεία της δέσμευσης που αφορούν τις πρόσθιες δομές των οχημάτων. Η παρούσα πρόταση αντικατοπτρίζει το εν λόγω αίτημα.

Η παρούσα πρόταση αντιστοιχεί, ως προς την ουσία της, στη δέσμευση που ανέλαβαν η ευρωπαϊκή, ιαπωνική και κορεατική αυτοκινητοβιομηχανία το 2001. Η πρόταση, επίσης, συνεκτιμά την θέση των ενώσεων καταναλωτών, που πρόκριναν την νομοθετική ρύθμιση έναντι της προαιρετικής δέσμευσης και που ζήτησαν την συμπερίληψη, με τη μορφή απαίτησης, των "δοκιμών EEVC".